b"\n_START_ARTICLE_\nMobiilne internetiseade\n_START_PARAGRAPH_\nMobiilne internetiseade (inglise keeles mobile Internet Device ehk MID) on multifunktsionaalne mobiilne seade traadita interneti kasutamiseks. MID on tavaliselt m\xc3\xb5\xc3\xb5tmetelt suurem kui nutitelefon, aga v\xc3\xa4iksem kui tahvelarvuti. T\xc3\xbc\xc3\xbcpiline MID on piisavalt v\xc3\xa4ike, et seda oleks k\xc3\xa4es hoides mugav kasutada. MID-i p\xc3\xb5hiline funktsioon on pakkuda kasutajale_NEWLINE_v\xc3\xb5imalust kasutada internetti \xc3\xbcksk\xc3\xb5ik kus ja millal. Neid seadmeid kasutatakse meelelahutuseks, informatsiooni leidmiseks ja jagamiseks, suhtlemiseks, m\xc3\xa4rkmete tegemiseks, asukohap\xc3\xb5histe rakenduste kasutamiseks ja paljuks muuks. Enamikul t\xc3\xa4nap\xc3\xa4evastel MID-idel on olemas 4\xe2\x80\x9310-tolline multipuute ekraan, v\xc3\xa4hemalt \xc3\xbcks sisseehitatud kaamera, interneti \xc3\xbchenduseks WiFi, 3G/4G ja m\xc3\xb5nel juhul ka WiMax tugi ning GPS._NEWLINE_Mobiilsed interneti seadmed on tekkinud kahe seadme \xe2\x80\x93 s\xc3\xbclearvuti ja nutitelefoni \xe2\x80\x93 kokkusulandumisel. Ajapikku on s\xc3\xbclearvutid muutunud j\xc3\xa4rjest v\xc3\xa4iksemaks ja mobiilsemaks. Samal ajal on telefonid arenenud k\xc3\xb5nesid ja s\xc3\xb5numeid edastavast seadmest multifunktsionaalseks seadmeks, kus helistamine on k\xc3\xb5igest \xc3\xbcks funktsioon paljude hulgas. T\xc3\xa4nu tehnika arengule on muutunud riistvara piisavalt odavaks, et sellised seadmed oleksid taskukohased suuremale hulgale inimestest. Suurt t\xc3\xa4htsust MID-ide levikus m\xc3\xa4ngib ka traadita interneti parem k\xc3\xa4ttesaadavus. Rahvusvahelise uuringufirma ABI ennustuste kohaselt on aastaks 2013 maailmas v\xc3\xa4lja antud juba 86 miljonit Linuxil p\xc3\xb5hinevat mobiilset internetiseadet.\n_START_SECTION_\nInternet\n_START_PARAGRAPH_\nT\xc3\xa4nap\xc3\xa4evased MID-id kasutavad internetti \xc3\xbchendumiseks enamasti WiFi-t v\xc3\xb5i 3G v\xc3\xb5rku. M\xc3\xb5nedel seadmetel on olemas ka WiMaxi tugi. Tulevikus vahetab 3G v\xc3\xa4lja selle edasiarendus 4G. Just t\xc3\xa4nu 3G ja uuemate standardite k\xc3\xa4ttesaadavuse paranemisele on MID-id levima hakanud.\n_START_SECTION_\nAndroid\n_START_PARAGRAPH_\n\xc3\x9cks enim levinud mobiilsete seadmete operatsioonis\xc3\xbcsteeme. Androidi loojaks oli Android Inc. 2005. aastal ostis Androidi \xc3\xa4ra Google. Android on vabavaraline ja avatud l\xc3\xa4htekoodiga operatsioonis\xc3\xbcsteem mis p\xc3\xb5hineb muudetud Linuxi kernelil. T\xc3\xa4nu avatud l\xc3\xa4htekoodile on Androidil suur kogukond arendajaid, kes kirjutavad Androidile rakendusi. Hetkel on Androidile saadaval umbes 100 000 rakendust ja neid tehakse iga p\xc3\xa4ev juurde. Veel \xc3\xbcks Androidi eelis on pea l\xc3\xb5ppmatu kohandamise v\xc3\xb5imalus. Kasutusel n\xc3\xa4iteks Samsungi Galaxy Tabis ja Dell Streakis ning paljudes muudes seadmetes, sealhulgas paljudes nutitelefonides nagu n\xc3\xa4iteks HTC Desire HD.\n_START_SECTION_\nWindows CE\n_START_PARAGRAPH_\nMicrosofti operatsioonis\xc3\xbcsteem, mis on m\xc3\xb5eldud minimalistlikele arvutitele. Windows CE on omaette operatsioonis\xc3\xbcsteem, mitte muudetud lauaarvuti versioon.\n_START_SECTION_\niOS\n_START_PARAGRAPH_\nApple'i operatsioonis\xc3\xbcsteem, mis loodi algselt iPhone\xe2\x80\x99i jaoks, kuid on kasutusel ka Applei tahvelarvutil iPad. Kuigi Apple ise oma iPadi MID-ks ei pea, on sellel siiski olemas k\xc3\xb5ik funktsioonid mis \xc3\xbchest seadmest MID-i teevad.\n_START_SECTION_\nUbuntu Mobile\n_START_PARAGRAPH_\nUbuntu mobile oli Ubuntu Linuxi versioon, mis oli m\xc3\xb5eldud Inteli Atom protsessorit kasutavate MID-ide peale. Ubuntu Mobile aktiivne arendamine l\xc3\xb5petati p\xc3\xa4rast versiooni 9.10 Alpha septembris 2009.\n_START_SECTION_\nMeeGo\n_START_PARAGRAPH_\nMeeGo oli Inteli ja Nokia \xc3\xbchisprojekt, milles oli \xc3\xbchendatud Inteli Moblini projekti ja Nokia Maemo projekt. MeeGo avalikustati 2010. aasta veebruaris Inteli ja Nokia \xc3\xbchisel pressikonverentsil. Novembris 2010 \xc3\xbchines projektiga ka AMD. MeeGo baseerus Linuxioperatsioonis\xc3\xbcsteem, mis toetab nii ARM kui ka Inteli x86 arhitektuuriga protsessoreid. MeeGo-t kasutati n\xc3\xa4iteks Nokia N900 peal."